ЩIымахуэ усэхэр
Жэщыр нэхъ кIыхь хъужын щыщIидзэ махуэм, дыгъэгъазэм и 22-м, щыIащ «Жан» зэгухьэныгъэм илъэсиплI и пэкIэ къыхилъхьауэ иригъэкIуэкI усэ пшыхьхэм я къыкIэлъыкIуэ зэIущIэр. Иджырей «Гъэм и теплъэгъуэхэр» зыхухэхар, зэрыгурыIуэгъуэщи, щIымахуэрт, пшыхьым и «хьэщIэхэри» щIымахуэм и дахагъэмрэ абы къигъэщI гупсысэмрэ къызыхэщ усэхэрт.
Истэпан Залинэ
НэщIэпыджэ Замирэ
ЩхьэщэмыщI Изэ
Хабзэ дахэ хъуауэ, Къаныкъуэ Заринэрэ Гумэ Маринэрэ илъэсым плIэ зэхуашэс усэр фIыуэ зылъагъу налшыкдэсхэмрэ къалэм и хьэщIэхэмрэ. Абыхэм ящыщт радиом, телевиденэм, газетхэм я журналистхэр. ЗэIущIэхэр IуэхущIапIэ зэхуэмыдэхэм щрагъэкIуэкIащ, иджы къызэгъэпэ-щакIуэхэр къызытеувыIар адыгэ хьэщIэщ щIыкIэу гъэпса «Налшык» шхапIэрт, ирагъэблэгъари адыгэбзэм ирилажьэ журналистхэрат. ДызыщIыхьа шхапIэм и пэшхэм нэри пэри яхьырт: гущэм, цIыхухъу, цIыхубз фащэм, абыхэм я пкъыгъуэ щхьэхуэу къэгъэлъэгъуахэм, унащхьэр дамыгъэ зэхуэмыдэхэмкIэ зэрыгъэщIэрэщIам, шэнтхэмрэ стIолхэмрэ пасэрей щIыкIэу зэрыщIам, куэдым узыIэпашэрт. Ахэр зи гупсысэ модельер Сэралъп Мадинэ и IэщIагъэм шэч къытепхьэ хъун?!
ПшыхьымкIэ къэдгъэзэжынщи, журналистхэм IыхьитIу загуэшащ, усэхэмкIэ «гуащIэу» зэхьэзэхуэн папщIэ. Япэ гупыр «Адыгэ псалъэ» газетым и журналистхэрт (Истэпан Залинэ, НэщIэпыджэ Замирэ, ЩхьэщэмыщI Изэ, ТекIужь Заретэ, Щомахуэ Залинэ, Гугъуэт Заремэ), етIуанэр «Къэбэрдей-Балъкъэр» телевиденэмрэ радиомрэ я лэжьакIуэхэрт (Теувэжыкъуэ Ларисэ, Вэрокъуэ Софят, Къарцей Альберт, КIэбышэ Эльмирэ, Къэтей МуIэед, «Къэбэрдей-Балъкъэр» ВТК радиом и корреспондент УнащIэ Заринэ). Псори дахэ дыдэу къеджащ КIуащ БетIал, Нало Заур, IутIыж Борис, ХьэIупэ ДжэбрэIил, Уэрэзей Афлик, Ацкъан Руслан, Гъубж Мухьэдин, нэгъуэщI усакIуэ гъуэзэджэхэми я IэдакъэщIэкIхэм.
Зэхьэзэхуэр зэфIэкIа иужь, пшыхьыр езыгъэкIуэкIа Гумэ Маринэрэ цIыху- бэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министрым и къуэдзэм и къалэнхэр зыгъэзащIэ Хьэгуарэ Джамилэрэ текIуар хэIущIыIу ящIащ. «Гъэм и теплъэгъуэхэр» пшыхьхэм я къыкIэлъыкIуэ зэхуэсхэм хагъэхьэну дэтхэ-нэми зэрыхуэфа- щэр къыхагъэщащ, нэхъ жыджэру, зэрыIыгъыу «Адыгэ псалъэм» и хъыджэбзхэр къызэрыщIэкIари жаIащ. Апхуэдэуи Сэралъп Мадинэ къыбгъэдэкI тыгъэ цIыкIур хуигъэфэщащ адыгэбзэм иримылажьэу зэхьэзэхуэм хэта, гъэхуауэ, дахэ дыдэу усэ къеджа УнащIэ Зари- нэ.
Щомахуэ Залинэрэ Гугъуэт Заремэрэ
ТекIужь Заретэрэ Къаныкъуэ Заринэрэ.
Пшыхьым и кIэухыу Къаныкъуэ Заринэ утыкум къришащ тхакIуэ, усакIуэ ныбжьыщIэхэм я республикэ зэпеуэу «Жан» зэгухьэныгъэм иригъэкIуэкIым мы гъэм щытекIуа Хьэх Аминэ. Ар КъБКъУ-м ФилологиемкIэ и институтым и лэжьакIуэщ.
Гумэ Марини зэрыжиIащи, гъатхэр зэхудипIалъэу дызэбгрыкIыжащ.
ИСТЭПАН Залинэ.
